‘The Hoff’ trou weerHasselhoff en Roberts. Foto: Jordan Strauss/Invision/AP, File David Hasselhoff, oftewel The Hoff, het vir die derde keer ewig trou beloof. Die 66-jarige akteur, wat bekendheid verwerf het vir sy rol as Michael Knight in “Knight Rider” en Mitch Buchannon in “Baywatch”, en die 38-jarige model Hayley Roberts is in Italië getroud. Hasselhoff se agent het Dinsdag die troue bevestig. Die intieme seremonie is slegs deur familie en hegte vriende bygewoon. Die egpaar het sewe jaar gelede ontmoet toe Hasselhoff ŉ beoordelaar op “Britain’s Got Talent” was. Hulle was besig met opnames vir die program by ŉ hotel en Roberts het Hasselhoff genader en vir sy handtekening gevra. Hasselhoff het glo aan Roberts gesê hy sal slegs vir haar sy handtekening gee as sy haar telefoonnommer vir hom sou gee. Hulle het in 2016 verloof geraak. Hasselhoff het twee dogters uit sy huwelik met Pamela Bach. Hy en Bach is in 1989 getroud en in 2006 geskei. Hy was van 1984 tot 1989 met Catherine Hickland getroud.